Poliisi epäilee koulubussin kuljettajan ajaneen bussia melkein kahden promillen humalassa.

Poliisi kiinnitti huomiota epäilyttävästi ajaneeseen koulubussiin Helsingin Pukinmäenkaaren koulun lähellä eilen kello 15.45.

Poliisin mukaan poliisipartio valvoi liikennettä Pukinmäenkaaren koulun kohdalla ja havaitsi koulubussin, joka ajoi liian lähellä edellä ajavaa. Partio lähti bussin perään ja pysäytti sen Malmin Kauppatien alkuun.

Linja-auton kuljettaja puhalsi alkometriin 1,90 promillen lukemat, poliisi toteaa tiedotteessaan.

Koska koulubussissa on alkolukko, partio pyysi paikalle vielä toisen partion varmistamaan, että alkometrin lukemat pitivät paikkansa. Kuljettaja puhalsi myös toiseen alkometriin samat törkeän rattijuopumuksen ylittävät lukemat.

Koulubussissa ei ollut koululaisia eikä muita matkustajia kyydissä.

- Poliisipartion tapahtumapaikalla suorittamissa selvityksissä kävi ilmi, että alkolukko oli toimiva. Esitutkinta on kesken ja poliisi selvittää asiaa, toteaa tutkinnanjohtaja, komisario Heidi Niemi.

Kuljettaja vietiin Malmin poliisilaitokselle tarkkuusalkometrikoetta varten, ja tulokseksi tuli 0,83 mg/l.

Kuljettaja myönsi kuulustelussa syyllistyneensä törkeään rattijuopumukseen ja liikenneturvallisuuden vaarantamiseen.

Kuski määrättiin väliaikaiseen ajokieltoon, ajokortti ja ammattiajolupa otettiin poliisin haltuun.

Tilaa tästä Autotodayn ilmainen uutiskirje.